Nosaukuma reģistrācijas pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2019/C 403/08)

Šī publikācija dod tiesības trīs mēnešu laikā no šīs publikācijas dienas pret pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

“KIWI DE CORSE”

ES Nr.: PGI-FR-02433 – 11.9.2018.

ACVN ( ) AĢIN (X)

1. Nosaukums vai nosaukumi

“Kiwi de Corse”

2. Dalībvalsts vai trešā valsts

Francija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Apraksts par produktu, uz kuru attiecas 1. punktā minētais nosaukums

“Kiwi de Corse” ir no ‘Hayward’ šķirnes augiem iegūti augļi.

Pēc formas tie ir ovāli, tiem ir brūnganzaļa miza, kas pārklāta ar daudziem un smalkiem matiņiem. To mīkstums ir zaļš un spīdīgs, un tas satur nelielas melnas sēkliņas.

“Kiwi de Corse” augļi ir saldi un reizē nedaudz skābeni, tiem ir maigs un sulīgs mīkstums.

Produkta “Kiwi de Corse” cukuru saturs ir vismaz 12° pēc Briksa skalas, bet to stingrums ir vismaz 1,5 kg/0,5 cm2.

Apzīmēt ar AĢIN un piedāvāt tirdzniecībā šos augļus drīkst tikai tad, ja tie sver vismaz 70 g un ja tie pieder pie ekstra vai I šķiras.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

—

3.4. Īpaši ražošanas posmi, kas jāveic noteiktajā ģeogrāfiskajā apgabalā

Visi “Kiwi de Corse” ražošanas posmi (no audzēšanas līdz kalibrēšanai un šķirošanai) notiek ar šo AĢIN apzīmētā produkta ražošanas ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

“Kiwi de Corse” iepakošana tiek veikta ģeogrāfiskajā apgabalā, lai patērētājiem garantētu kvalitatīvus augļus, kas pēc novākšanas nav ķīmiski apstrādāti.

“Kiwi de Corse” ir svaigi augļi, kas novākti, kad tie ir sasnieguši fizioloģisko gatavību. Pēc ražas novākšanas tie nav saņēmuši nekādu ķīmisko apstrādi, tāpēc tie joprojām ir jutīgi pret triecieniem un savainojumiem, ko var izraisīt ilgstoši pārvadājumi, ja tos bez iesaiņojuma transportē palešu kastēs. Turklāt augļu transportēšana palešu kastēs slēgtā atmosfērā, kāda ir, pārvadājot pa jūru, pēc tam turpinot tos pārvadāt refrižeratoros, traucē gaisa cirkulāciju starp augļiem, kas rada mikroklimatisko apstākļu neviendabīgumu, kurš ir par iemeslu palešu kastēs esošo augļu fizioloģisko norišu neviendabīgumam.

Turklāt iepakošanas vietās notiek arī citas ar iesaiņošanu saistītās darbības, (šķirošana, pārbaude un marķēšana), kuru veikšana prasa atrašanos augļudārzu tuvumā, jo šajās vietās veiktās darbības papildina ražotāju darbu un nodrošina to, ka neiesaiņotie augļi netiek pārmērīgi pārcilāti.

Iesaiņošanas darbības, ko veic ģeogrāfiskajā apgabalā, ir ne tikai veids, kā saglabāt produkta kvalitāti un īpašības, bet tām ir arī izsekojamības kontroles pastiprinātāja nozīme. Transportējot neiesaiņotus augļus, ir iespējama to sajaukšanās ar citas izcelsmes augļiem.

Identifikācijas sistēma, ko piemēro produktu iepakošanā, ir tāda, kas spēj nodrošināt produkta izsekojamību līdz to pārdošanai galapatērētājam, un tādējādi sniedz papildu garantiju par produkta izcelsmi un kvalitāti.

“Kiwi de Corse” iesaiņo:

— pakās, ko nesakrauj vairākās kārtās,

— uz paliktņiem, ko sakrauj vairākās kārtās,

— kārbiņās (mazumtirdzniecības vienībās).

3.6. Ar reģistrēto nosaukumu apzīmētā produkta marķēšanas īpašie noteikumi

Līdztekus obligātajai informācijai, kas prasīta saskaņā ar pārtikas produktu marķēšanas un noformēšanas noteikumiem, marķējumā iekļauj produkta reģistrēto nosaukumu un Eiropas Savienības AĢIN simbolu vienā redzamības laukā.

4. Ģeogrāfiskā apgabala īsa definīcija

Produkta “Kiwi de Corse” ražošanas ģeogrāfiskajā apgabalā ietilpst šādu pašvaldību teritorija Haute-Corse departamentā:

Aghione, Aléria, Antisanti, Biguglia, Borgo, Canale-di-Verde, Casevecchie, Castellare-di-Casinca, Cervione, Chiatra, Furiani, Ghisonaccia, Giuncaggio, Linguizzetta, Lucciana, Lugo-di-Nazza, Monte, Olmo, Pancheraccia, Penta-di-Casinca, Pietroso, Poggio-di-Nazza, Poggio-Mezzana, Prunelli-di-Fiumorbo, San-Giuliano, San-Nicolao, Santa-Lucia-di-Moriani, Santa-Maria-Poggio, Serra-di-Fiumorbo, Solaro, Sorbo-Ocagnano, Taglio-Isolaccio, Talasani, Tallone, Tox, Valle-di-Campoloro, Ventiseri, Venzolasca un Vescovato.

5. Saikne ar ģeogrāfisko apgabalu

Saikne ar ģeogrāfisko apgabalu balstās uz dabas faktoriem (reljefs, augsne un klimats) un cilvēkfaktoriem (vietējā zinātība), kas raksturīgi ģeogrāfiskajam apgabalam.

Produkta “Kiwi de Corse” ražošanas ģeogrāfisko apgabalu (Korsikas austrumu līdzenums) veido galvenokārt pakalni un plakankaļņu apvidi, kas atrodas 150–300 m augstumā virs jūras līmeņa; rietumpusē tajā dominē apdrupušas kalnu sānu grēdas, kas ir savienotas ar Korsikas slānekļa apvidu, un virsotņu grēdas dažādā augstumā virs jūras līmeņa – no 800 m līdz 1200 m.

Augšņu lielākā daļa ir samērā viendabīga gan pēc granulometriskā sastāva (galvenokārt smilšains smilšmāls), gan ķīmisko īpašību ziņā – to reakcija ir lielākoties skāba.

Salas ģeogrāfiskā stāvokļa un stāvā reljefa dēļ “Kiwi de Corse” aug īpaši labvēlīgos klimatiskajos apstākļos – tur valda tipisks Vidusjūras reģiona klimats ar maigām ziemām un samērā izteiktu sausuma periodu vasarā. Ģeogrāfiskais platums, kādā atrodas Korsika, nodrošina tai stipru saules gaismu gandrīz jebkurā gadalaikā: vidējais saules gaismas daudzums “Kiwi de Corse” ražošanas apgabalā ir aptuveni 2700 stundu gadā.

Jūras ietekme piešķir ģeogrāfiskajam apgabalam ļoti specifiskas īpašības salīdzinājumā ar pārējiem Francijas un Eiropas kivi audzēšanas apgabaliem.

Sals, kas var nodarīt būtisku kaitējumu ne tikai augiem, bet arī augļiem, vai nu iestājas ļoti reti, vai nav sastopams gandrīz nemaz. Pietiekami zemās temperatūras ziemā nodrošina kivi augiem veģetatīvā miera stāvokli un apmierina to prasības pēc noteikta aukstuma, kāds tiem vajadzīgs pareizai pumpuru raisīšanai.

“Kiwi de Corse” ražotājiem ražas bojāeja rudens salnu dēļ nedraud, tāpēc viņi ļauj augļiem turpināt ienākšanos dabiskā ceļā.

Tā kā Korsika ir sala, jūras ietekme tajā būtiski mīkstina divas citas galvenās Vidusjūras klimata raksturīgās iezīmes, pret kurām “Kiwi de Corse” ir jutīgi, proti, vasaras augstās temperatūras un gaisa sausumu.

Vasarās maksimālā temperatūra 33 °grādus pēc Celsija pārsniedz tikai ļoti retos izņēmuma gadījumos – parasti temperatūra turas robežās no 27 °C līdz 30 °C, bet relatīvais gaisa mitrums vien retumis nokrītas zem 40 %.

Korsikas sarežģītais un nelīdzenais reljefs ar augstiem pacēlumiem rada ļoti labvēlīgus apstākļus ūdens pieejamībai; gada nokrišņu daudzums ir samērā liels. Ietekmi, ko rada valdošais jūrasvējš, kas ir parasta piekrastes apvidu dabasparādība, pastiprina gaisa konvekcija, kuru dabiskā kārtā izraisa reljefa veidojumu nevienmērīgā sasilšana. Galvenais rezultāts tam ir tāds, ka šo dabas apstākļu ietekme iesniedzas dziļāk iekšzemē, radot pietiekami ievērojamu, bet ne pārāk stipru vēju, lai nodrošinātu “Kiwi de Corse” dārzos labvēlīgu aerāciju un mazinātu slimību uzliesmojumu iespēju.

Augļkoku audzēšana Korsikā ir ļoti sena. Šādā kontekstā ar senu zinātību ne tikai augļkopībā, bet arī vīnkopībā, kurā vairāki agrotehniskie paņēmieni ir tādi paši, kādus lieto kivi kultūrā (koku vainagu apgriešana pēc lapu izplaukšanas (“zaļā apgriešana”) un piesiešana pie balstiem), kivi audzēšana aizsākās pagājušā gadsimta 70. gadu sākumā.

Tajā pašā laikā par šo kultūraugu jau ļoti agri ieinteresējās arī pētniecības stacija San-Giuliano INRA-CIRAD. Pirmos kivi stādījumos šajā stacijā ierīkoja 1969. gada februārī. Izmantoja četras galvenās šķirnes, ko toreiz audzēja Jaunzēlandē: ‘Monty’, ‘Abbott’, ‘Bruno’ un, protams, ‘Hayward’. Pēdējā drīz vien šķita vispiemērotākā, tāpat kā visās pārējās valstīs, kas ražo kivi, – labās ražības, augļu izmēra (tie vidēji sver apmēram 100 g), augļu vienmērīgi ovālās formas un teicamās uzglabājamības dēļ, kas ievērojami pārsniedz pārējās šķirnes. Taču vissvarīgākais ir tas, ka tieši šī šķirne ir vislabāk piemērota ģeogrāfiskā apgabala augsnes un laika apstākļiem – lielākoties skābas augsnes un Vidusjūras klimats, kam raksturīgs liels saules gaismas daudzums un jūras ietekme. Tā rezultātā ‘Hayward’ ir kļuvusi par “Kiwi de Corse” ekskluzīvo šķirni.

Korsikas augļkopji ir ieguvuši zinātību, kas ļauj tiem audzēt kivi atbilstoši īpašajiem Korsikas vides apstākļiem un sekmīgi pielāgoties klimata pārmaiņām.

Tam ir liela nozīme, jo gadu no gada maigas ziemas iestājas arvien biežāk, bet kivi augiem šajā laika posmā ir nepieciešams aukstums, lai veicinātu ziedu aizmešanos un pumpuru raisīšanos pareizā īpatsvarā. Tāpēc agrotehniskā prakse bija jāpielāgo, lai saglabātu ražošanas dzīvotspēju un it īpaši produkcijas kvalitāti.

Ražotāji augļkoku piesiešanu pie balstiem ir pielāgojuši tā, lai varētu saglabāt garākus augļzarus un tādējādi uzturēt pietiekamu lielu ražību no hektāra.

Lai tiktu galā ar pārmērīgu augšanu, kam par iemeslu ir ļoti siltie pavasari un karstās vasaras, zaļo apgriešanu veic vasarā. Tās mērķis ir izgriezt visu lieko koka zarotni, lai maksimāli veicinātu saules gaismas piekļuvi augļiem un tādējādi paaugstinātu tajos cukuru saturu.

Līdzīgā kārtā retināšanu izmanto arī, lai ierobežotu noslodzi, samazinot augļu skaitu un atbrīvojoties no deformētajiem augļiem, lai iegūtie kivi būtu labā kvalitātē un vajadzīgajā lielumā.

Turklāt ražotāji mēslojuma apjomu optimizē ar racionālu mēslošanu, kas aprēķināta saistībā ar zemu ražību (slāpekļa ienese ir mazākā apmērā nekā citos kivi audzēšanas reģionos – maksimālā deva ir 180 slāpekļa vienību uz hektāru platības gadā, un tās apjomu sadala, dodot to vismaz trijās reizēs, un ar apūdeņošanu, ko precīzi pielāgo šo augu vajadzībām.

Visbeidzot, tas, ka nav salnu un rudens ir silts, ļauj saglabāt augļus ilgāk uz koka. Tātad ražas novākšana ar rokām tiek veikta vēlāk nekā pārējos reģionos, un augļos tāpēc uzkrājas vairāk cukuru.

Korsikas lauksaimnieki ir spējuši paplašināt savu tehnisko pieredzi, kas ir būtiska, lai nodrošinātu kvalitatīvus augļus no maziem augļudārziem (to vidējā platība ir 7 hektāri), kuri ir “mūsdienīgi”, stādīti samērā lielā biezībā un kuros nodrošina zemu ražu un izmanto agrotehniskās kopšanas darbu mehanizācijas risinājumus.

“Kiwi de Corse” ir iegūti no “Hayward” šķirnes, kas spēj vislabāk pielāgoties ģeogrāfiskā apgabala augsnes un laika apstākļiem.

Šiem augļiem ir salda un reizē nedaudz skābena garša, kā arī maigs un sulīgs mīkstums.

“Kiwi de Corse” cukuru saturs ir vismaz 12° pēc Briksa skalas, bet to stingrums ir vismaz 1,5 kg/0,5 cm2.

Šādam augstam cukuru saturam, ko nosaka refraktometriski, ir ievērojama nozīme, jo, pateicoties tam, šie augļi lieliski uzglabājas visu laiku līdz to laišanai tirgū. Tas ļauj augļu mīkstumu saglabāt stingru.

“Kiwi de Corse” ražošanas ģeogrāfiskā apgabala dabas faktori ir īpaši labvēlīgi ļoti labas kvalitātes augļu audzēšanai, kā aprakstīts iepriekš.

Augsnes nav ne pārāk mālainas, ne pārāk kaļķainas; tas ir ļoti svarīgi kivi koku audzēšanai, kas ir jutīgi gan pret sakņu nosmakšanu un nepacieš ļoti mālainas augsnes, gan pret dzelzs hlorozi, tiklīdz aktīvā kaļķakmens līmenis augsnē pārsniedz 5–7 %.

Korsikas sarežģītais un nelīdzenais reljefs ar augstiem pacēlumiem ir būtisks ūdens pieejamības faktors, un tas ietekmē jūrasvēja dinamiku, kas nodrošina augļudārziem labvēlīgu aerāciju un mazina slimību uzliesmojumu iespēju. Šis reljefs apvienojumā ar salas klimatu, ko ietekmē jūra, mazina pārāk augstas temperatūras rašanos vasarā un nodrošina samērā daudz nokrišņu, kas dod diezgan lielus ūdens apjomus, kādi vajadzīgi, lai kompensētu kivi augiem raksturīgo lielo evapotranspirāciju. Šāds apvienojums dara iespējamu arī to, ka ziemā temperatūras ir pietiekami zemas (vidēji no 5 °C līdz 7 °C), lai nodrošinātu kivi augiem veģetatīvā miera stāvokli un apmierinātu to prasības pēc noteikta aukstuma, kāds tiem vajadzīgs pareizai pumpuru raisīšanai, vienlaikus ievērojami ierobežojot salnu iestāšanās iespēju rudenī un pavasarī.

Turklāt lielais saules gaismas daudzums ģeogrāfiskajā apgabalā veicina to, ka augļos lielākā īpatsvarā uzkrājas cukuri.

Viens no šiem labvēlīgajiem dabas faktoriem, no kā neapšaubāmi visvairāk atkarīgs “Kiwi de Corse” specifiskums, ir jūras ietekme, kas rada mērenus laikapstākļus rudenī un novembra beigas ļauj sagaidīt bez salnām. Tas ir liels pluss salīdzinājumā ar pārējiem kivi ražošanas reģioniem, jo Korsikas kivi audzētāji atļaujas ražu novākt vēlāk, tādējādi panākot augstāku cukuru saturu (ko nosaka refraktometriski un kas sasniedz 7° pēc Briksa skalas), tas ir, dabisku ienākšanos ilgākā laikā, kura garantē augļiem labas garšas īpašības (maigu un sulīgu mīkstumu), veicinot aromātisko vielu veidošanos (augļi kļūst saldi un reizē nedaudz skābeni), vienlaikus nodrošinot to, ka šie augļi lieliski uzglabājas visu laiku līdz to laišanai tirgū. Tādējādi “Kiwi de Corse” nenoliedzami piemīt īpašs kvalitātes potenciāls salīdzinājumā ar to, kāds ir pārējiem kivi ražošanas apgabaliem Francijā un Eiropā.

Korsikas kivi audzētāju zinātība ir arī daļa no vairāk nekā 40 gadu ilgas pieredzes, kas gūta, audzējot citus kultūraugus, it īpaši vīnogulājus.

Agrotehniskās prakses paņēmieni, ko ieviesuši Korsikas augļkopji (piesiešana pie balstiem, zaļā apgriešana, zarotnes retināšana un racionāli veikta mēslošana), tiek lietoti ar mērķi pēc iespējas lietderīgāk izmantot šos dabas apstākļus, lai iegūtais produkts “Kiwi de Corse” būtu augstā kvalitātē.

Atsauce uz specifikācijas publikāciju

(šīs regulas 6. panta 1. punkta otrā daļa)

https://extranet.inao.gouv.fr/fichier/CDC-KiwiCorse.pdf

(1) OV L 343, 14.12.2012., 1. lpp.